google/wiki40b huggingface dataset:
Ντόνι Μπράσκο

Υπόθεση

Υποδυόμενος τον έμπορο διαμαντιών Ντόνι Μπράσκο, ο μυστικός πράκτορας του FBI Τζόσεφ Πιστόνε (Τζόνι Ντεπ), μπαίνει στους κύκλους της μαφιόζικης φαμίλιας του Λέφτι (Αλ Πατσίνο), ενός μεσόκοπου εκτελεστή. 
Ανάμεσα στους δύο άντρες αναπτύσσεται δυνατή φιλία και εμπιστοσύνη, χωρίς βέβαια ο Λέφτι να γνωρίζει την πραγματική ταυτότητα του Τζο. Αλλά και ο Τζο, από την πλευρά του, διακινδυνεύει τον γάμο του, τη  δουλειά του και την ίδια του τη ζωή, καθώς ο θαυμασμός του 
για τον γκάνγκστερ μέντορά του μεγαλώνει μέρα με τη μέρα  όλο και περισσότερο.
Buried

Πλοκή

Ο Πολ Κόνροϊ (Paul Conroy), Αμερικανός οδηγός φορτηγού που εργάζεται σε αμερικανική εταιρεία στο Ιράκ, πέφτει, μαζί με συναδέλφους του, θύμα ενέδρας Ιρακινών ανταρτών και ξυπνά τραυματισμένος μέσα σε ένα φέρετρο, θαμμένο κάπου στο Ιράκ.
Ο αέρας είναι περιορισμένος, όπως και ο χρόνος του Κόνροϊ, καθώς οι απαγωγείς του τον ενημερώνουν ότι, εάν δεν καταβληθεί γι' αυτόν ένα τεράστιο ποσό ως λύτρα μέσα στις επόμενες δύο ώρες, τον περιμένει η εκτέλεση.
Στον αγωνιώδη αγώνα του για την επιβίωση, τα όπλα του Κόνροϊ είναι ελάχιστα: ένα κινητό τηλέφωνο, του οποίου η μπαταρία πέφτει από λεπτό σε λεπτό, ένας αναπτήρας που κι αυτός τρεμοσβήνει, ένα στυλό και ένα μπουκαλάκι χάπια κατά του άγχους.

Σχολιασμός

Το Buried είναι ένα ευρηματικό θρίλερ, που εξελίσσεται ολόκληρο μέσα σε ένα σκοτεινό φέρετρο και στο οποίο παρακολουθούμε επί 90 λεπτά έναν εκπληκτικό Ράιαν Ρέινολντς να αγωνίζεται για τη ζωή του και να αντιμετωπίζει, πέρα από τους Ιρακινούς απαγωγείς, την αδυναμία συνεννόησης με τον έξω κόσμο, την αδιαφορία του κρατικού συστήματος και τον κυνισμό των οικονομικών συμφερόντων.
Η ταινία στηρίζεται ολόκληρη στις εκφράσεις του προσώπου, ακόμη και στο ρυθμό της ανάσας του Ρέινολντς, που είναι το μόνο πρόσωπο που βλέπουμε στην οθόνη μας. Όλα τα υπόλοιπα μέλη του καστ ακούγονται μόνο στο τηλέφωνο του πρωταγωνιστή.
Βασισμένο σε μια απλή και ριψοκίνδυνη ιδέα, το θρίλερ του Ροδρίγο Κορτές, βαδίζοντας στα χνάρια του μαέστρου του σασπένς Άλφρεντ Χίτσκοκ, καταφέρνει να διατηρήσει αμείωτο το ενδιαφέρον του θεατή επί 90 λεπτά, να τον παρασύρει στη δίνη των συναισθημάτων του πρωταγωνιστή και να μείνει στο μυαλό του και στη σκέψη του πολύ μετά το τέλος της ταινίας.
Το Buried απέσπασε βαθμολογία 7,8/10 από τους χρήστες του IMDB.com.
Γεώργιος Λεωνίδας

Βιογραφικά στοιχεία

Γεννήθηκε στις Σπέτσες και ήταν γιος του Δημητρίου Λάμπρου και της Ευγενίας Χατζηγιάννη - Μέξη.  Στις εκλογές του 1879 εξελέγη βουλευτής Σπετσών και επανεξελέγη σε αυτές του 1881 και του 1885. 
Απεβίωσε στις Σπέτσες. Παιδιά του ήταν οι Δημήτριος, Νικόλαος και Ιωάννης Λεωνίδας.
Intel 80486

Ο 80486  ήταν ο δεύτερος μικροεπεξεργαστής 32-bit που σχεδίασε, παρήγαγε και παρουσίασε η εταιρεία ημιαγωγών Intel το 1989. Ήταν μια σημαντική αναβάθμιση του προκατόχου του 80386 και ο πρώτος μικροεπεξεργαστής που περιελάμβανε μαθηματικό συνεπεξεργαστή (εκτός του 486SX) και εσωτερική κρυφή μνήμη (cache) μεγέθους 8 kB (σε ορισμένες εκδόσεις του 486 Overdrive η cache ήταν στα 16 kB). Η συχνότητα λειτουργίας ξεκινούσε από τα 16 MHz στις πρώτες εκδόσεις και έφτανε στα 100 MHz στις τελευταίες. Τον διαδέχθηκε ο Pentium. Η παραγωγή του σταμάτησε το 2007 . O 80486 ήταν το έκτο μέλος της οικογένειας επεξεργαστών με τον κωδικό x86.
Mary Long

Το Mary Long είναι τραγούδι του χαρντ ροκ συγκροτήματος Deep Purple, το δεύτερο του δίσκου "Who Do We Think We Are", ο οποίος κυκλοφόρησε στις 26 Ιανουαρίου του 1973, μέσω της "Warner" στην Αμερική και της "ΕΜΙ" στην Ευρώπη. Δεν κυκλοφόρησε ποτέ σε μορφή σινγκλ, αν και ήταν το μόνο κομμάτι του δίσκου το οποίο συμπεριέλαβαν στις ζωντανές τους εμφανίσεις, μέχρι την τελευταία εμφάνιση του Ίαν Γκίλαν και του Ρότζερ Γκλόβερ με το συγκρότημα, στις 29 Ιουνίου του 1973.

Στίχοι

Οι στίχοι του "Mary Long", αναφέρονται σε υπαρκτά πρόσωπα και πιο συγκεκριμένα, στη Μέρι Γουάιτχάουζ (1910-2001) και τον Λορντ Λόνγκφορντ (1905-2001), δύο εκκεντρικούς ανθρώπους της αριστοκρατικής Αγγλίας, οι οποίοι είχαν ως σκοπό την εκκαθάριση και τη λογοκρισία στα Μέσα Μαζικής Ενημέρωσης, λόγω της άποψης ότι προκαλούσαν τη διαφθορά στην ηθική της κοινωνίας. Το 1963, η Γουάιτχάουζ έκανε εθνική καμπάνια και δημιούργησε το Νοέμβριο του 1965, την οργάνωση της εναντίον της διαφθοράς της ηθικής, με την ονομασία "National Viewers' and Listeners' Association".
Στα τέλη της δεκαετίας του '60, μέσω της καμπάνιας της με την ονομασία "Clean Up TV", καταφέρθηκε εναντίον της τηλεοπτικής σειράς "Till Death Us Do Part" λόγω της έντονης χρήσης της λέξης "bloody" στα επεισόδια της, ενώ τα έβαλε και με κωμικούς όπως ο Ντέιβ Άλλεν και ο Μπένι Χιλ.
Το 1977, τέσσερα χρόνια μετά την κυκλοφορία του "Who Do We Think We Are", καταφέρθηκε εναντίον της κυκλοφορίας "Gay News", εφημερίδας η οποία απευθυνόταν σε άτομα με ομοφυλοφιλικές τάσεις, λόγω της δημοσίευσης ενός ποιήματος το οποίο βλασφημούσε τα βασανιστήρια του Ιησού Χριστού.

Σύνθεση

Το "Mary Long" είναι μουσική δημιουργία όλων των μελών των Deep Purple, αλλά οι στίχοι γράφτηκαν από τον τραγουδιστή Ίαν Γκίλαν και τον μπασίστα Ρότζερ Γκλόβερ, οι οποίοι εναντιώνονταν στον συντηρητικό τρόπο σκέψης των Γουάιτχάουζ/Λόνγκφορντ, θεωρώντας τον υποκριτικό.
Ίι

To Ίι (Σουηδικά: ljo) είναι δήμος της Φινλανδίας.
Βρίσκεται στο Όουλου, στην περιοχή της Βόρειας Οστροβόθνιας. Ο δήμος έχει πληθυσμό 8.992 κατοίκων(απογραφή 31.01.2007) και καλύπτει 635,24 km² από τα οποία 15,38 καλύπτονται από νερό. Η πυκνότητα πληθυσμού είναι 10,3 κάτοικοι ανα τετραγωνικό χιλιόμετρο. Μοναδική γλώσσα είναι τα Φινλανδικά.
Συγχωνεύθηκε με το Κουιβανιέμι στις 1 Ιανουαρίου, 2007. Ο δήμος που συστάθηκε ονομάζεται Ίι.
Σπυρίδων Φιντικλής

Βιογραφία

Γεννήθηκε το 1820 στην Αθήνα. Σπούδασε στη Γερμανία. Επέστρεψε και διορίστηκε καθηγητής γυμνασίου, γυμνασιάρχης και τμηματάρχης στο Υπουργείο Παιδείας. Διενήργησε ανασκαφές στη Θήρα στη θέση Καμάρι. Απεβίωσε το 1894.
Χούλου

Τοποθεσία

Βρίσκεται σε υψόμετρο 350 περίπου μέτρων πάνω απο τη στάθμη της θάλασσας. Απέχει 24km από την πόλη της Πάφου και 78km από την πόλη της Λεμεσού. Συνορεύει με τα χωριά Άγιο Δημητριανό, Στατό-Άγιο Φώτιο (Αμπελίτης), Φάλεια, Λεμόνα, Λετύμβου, Κούρδακα, Πολέμι και Ψάθι. Στα δυτικά της ρέει ο ποταμός Έζουσας και ο παραπόταμος του Χαλαρά.
Κατοικείται σύμφωνα με την τελευταία εκτίμηση από περίπου 150 άτομα, Ελληνοκύπριους κυρίως καθώς και μερικούς ξένους κυρίως Ευρωπαίους. Η τελευταία απογραφή που έγινε το 2011 από την Στατιστική Υπηρεσία της Κυπριακής Δημοκρατίας αναφέρει πληθυσμό 147 άτομα (59 άνδρες και 88 γυναίκες), στην πλειοψηφία τους άνω των 60 ετών.

Ιστορία

Σύμφωνα με τον κ. Αβραάμ Παπαμιχαήλ συγγραφέα του βιβλίου "Η Χούλου και η πολιτιστική της κληρονομιά", «η Χούλου ιδρύθηκε με τον ερχομό των Φράγκων τον 13ο αιώνα μ.Χ. Οι Φράγκοι επέλεξαν το μέρος αυτό λόγω του ότι υπήρχαν πολλά νερά. Εγκαθίδρυσαν την έδρα του φέουδου και έκτισαν το παλάτι στη αυλή της σημερινής εκκλησίας. Η εκκλησία ήταν η εκκλησία του παλατιού. Ήταν προσωπική εκκλησία του φεουδάρχη».  Κατά μια εκδοχή η Χούλου πήρε το όνομα της από τον Συριακής καταγωγής Φεουδάρχη Goul. 
Κατοικείτο αρχικά από Ορθοδόξους και Λατίνους. Αργότερα, μετά την κατάκτηση της Κύπρου από τους Οθωμανούς η Χούλου απέκτησε και Τουρκοκυπριακή κοινότητα. Ελληνοκύπριοι και Τουρκοκύπριοι ζούσαν αρμονικά μέχρι το 1963. Τότε και μετά από επαπειλούμενη επίθεση ομάδων εθνικιστών από διπλανά χωριά, οι περισσότεροι Τουρκοκύπριοι εγκατέλειψαν την Χούλου και μεταφέρθηκαν σε άλλα χωριά. (Αξύλου ή/και Πιταρκού)
Η Αροδαφνούσα, πρωταγωνίστρια του ομώνυμου δημοτικού τραγουδιού ήταν από την Χούλου. Σχετική αναφορά υπάρχει και στο Χρονικό του Λεόντιου Μαχαιρά

Η Χούλου σήμερα

Στο χωριό λειτουργεί Πολιτιστικός σύλλογος ονόματι "Ρήγας" ο οποίος εκδίδει και ομώνυμο περιοδικό. Το Δημοτικό σχολείο του χωριού λειτουργεί πλέον ως Πολιτιστικό Κέντρο.
Πέντε ξενώνες (αγροτουριστικά καταλύματα), εστιατόριο και καφενείο προσφέρουν υπηρεσίες κυρίως σε επισκέπτες του χωριού.
Αλβανικό δημοψήφισμα του 1994

Ένα συνταγματικό δημοψήφισμα διεξήχθηκε στην Αλβανία στις 7 Νοεμβρίου 1994.
Οι ψηφοφόροι ερωτήθηκαν εάν εγκρίνουν το νέο σύνταγμα που δημοσιεύθηκε στις 6 Οκτωβρίου, το οποίο θα έδινε περισσότερες εξουσίες στον πρόεδρο της χώρας. Ωστόσο, απορρίφθηκε από την πλειοψηφία, καθώς μόνο το 43,6% ψήφισε υπέρ σε αυτό. Η συμμετοχή του εκλογικού σώματος έφθασε στο 84,4%.
Κώστας Κιλτίδης

Βιογραφικά στοιχεία

Αποφοίτησε από την Ιατρική Σχολή του Αριστοτελείου Πανεπιστημίου Θεσσαλονίκης και πήρε την ειδικότητα του Γενικού Ιατρού στο Περιφερειακό Νοσοκομείο Θεσσαλονίκης «Γ. Παπανικολάου», την οποία άσκησε στο Κέντρο Υγείας Αλεξανδρείας Ημαθίας. Διετέλεσε από το 1991 έως και το 1993 Πρόεδρος του Γενικού Νοσοκομείου Κιλκίς. Είναι γνώστης της γαλλικής γλώσσας.
Είναι παντρεμένος με την Γεωργία Χατζηιωαννίδου και έχουν δυο παιδιά, τον Βασίλη και την Δέσποινα.

Πολιτική σταδιοδρομία

Κατά τα νεανικά του χρόνια, από το 1973 ήταν μέλος του νεοφασιστικού κόμματος του Κώστα Πλεύρη «Κόμμα της 4ης Αυγούστου», της φοιτητικής παράταξης του οποίου (ΦΕΠ) διετέλεσε επικεφαλής.
Το 1978 προσχώρησε στη Νέα Δημοκρατία.
Από το 2000 μέχρι τον Μάιο 2012 ήταν βουλευτής Κιλκίς. Έχει διατελέσει Πρόεδρος της Διακομματικής Επιτροπής της Βουλής κατά των Ναρκωτικών (2004-2007), Πρόεδρος της Ελληνο-ρουμανικής Φιλίας (2004-2007), Μέλος των Επιτροπών κατά του Ντόπινγκ, των Κοινωνικών Υποθέσεων και των Μορφωτικών Υποθέσεων έως το 2007. Από το 2007 έως το 2009 διατήρησε την Θέση του Υφυπουργού Αγροτικής Ανάπτυξης και Τροφίμων. 
Στις 14 Ιουνίου 2010, αποχώρησε από τη Νέα Δημοκρατία. 
Για κάποιο χρονικό διάστημα συμμετείχε στη Δημοκρατική Συμμαχία, αλλά εξαιτίας της ανακύκλωσης ίδιων προσώπων, όπως ο ίδιος ισχυρίστηκε, διαχώρισε τη θέση του από το κόμμα αυτό. 
Στις 19 Αυγούστου 2011, ανακοινώθηκε η προσχώρησή του στον ΛΑ.Ο.Σ..
Στις 21 Μαΐου 2012, αφού απέτυχε να επανεκλεγεί, ανακοίνωσε την αποχώρησή του από τον Λαϊκό Ορθόδοξο Συναγερμό του Γιώργου Καρατζαφέρη για να επιστρέψει στην Νέα Δημοκρατία. Η αποχώρησή του ήταν αποτέλεσμα και της επιθυμία του Γιώργου Καρατζαφέρη να μην συνεργαστεί με ΝΔ και το κόμμα να κατέβει αυτόνομα στις Εθνικές Εκλογές της 17ης Ιουνίου 2012. Στις εκλογές της 20ης Σεπτεμβρίου 2015 ήταν υποψήφιος με τη ΝΔ στην Α' Θεσσαλονίκης.
Ανδρέας Βλαδιμήροβιτς της Ρωσίας

Βιογραφία

Ήταν ο τρίτος γιος του Βλαδίμηρου Αλεξάνδροβιτς μεγάλου δούκα της Ρωσίας και της Μαρίας (Μαρίας Παύλοβνας), κόρης του Φρειδερίκου-Φραγκίσκου Β΄ μεγάλου δούκα του Μεκλεμβούργου-Σβερίν.
Γεννήθηκε στο Τσάρσκογιε Σελό, Νότια της Αγ. Πετρούπολης. Απεβίωσε το 1956 στο Παρίσι σε ηλικία 77 ετών και τάφηκε στο Ρωσικό κοιμητήριο Σαιντ-Ζενεβιέβ-ντε-Μπουά.
Κάτω Μαμουλάδα Αιτωλοακαρνανίας

Γεωγραφία - Αξιοθέατα

Η Κάτω Μαμουλάδα βρίσκεται στις δυτικές πλαγιές του όρους Ριγάνι, ανάμεσα στους πρόποδες των λόφων Πούλιανη και Διασέλι. Το χωριό είναι πολύ κοντά στην εθνική οδό Αντιρρίου - Ιτέας, αλλά στην επαρχιακή οδό Θέρμου - Ναυπάκτου. Απέχει ΒΔ. 4,5 χλμ. από την Ναύπακτο, της οποίας αποτελεί πλέον προέκταση. Στην περιοχή του λόφο της Πούλιανης έχει βρεθεί αρχαίος οικισμός ο οποίος ανασκάφεται. Αξιοθέατα του χωριού θεωρείται ο ενοριακός ναός του Άγιου Πολυκάρπου, που πρωτοκτίστηκε στα 1900 και αντικαταστάθηκε από καινούργιο πετρόκτιστο το 1970 καθώς και ο Προφήτης Ηλίας στην κορυφή του όρους Ριγάνι (1.472 μ.).
Πρωτάθλημα Ε.Π.Σ. Πειραιώς 1933-34

Στο 10ο πρωτάθλημα της Ε.Π.Σ. Πειραιώς 1933-34 επανήλθαν οι δυο δημοφιλείς πειραϊκοί σύλλογοι. Πρωταθλητής αναδείχθηκε ο Ολυμπιακός και μαζί με το δευτεραθλητή Εθνικό, προκρίθηκαν στο Νότιο όμιλο της Εθνικής κατηγορίας. Ο αριθμός των ομάδων-μελών της Ένωσης στο τέλος της σεζόν παρέμεινε 14, τα λεγόμενα "ιδρυτικά μέλη", σύμφωνα με το καταστατικό του Απριλίου 1931.
Μακρινού Αιτωλοακαρνανίας

Γεωγραφία - Ιστορία

Η Μακρινού βρίσκεται νότια της λίμνης Τριχωνίδας και είναι κτισμένη στις βορειοδυτικές πλαγιές του όρους Αράκυνθος (Ζυγός) σε καταπράσινη περιοχή με θέα προς τη λίμνη. Απέχει 36 χλμ. νοτιοανατολικά από το Αγρίνιο και 31 χλμ. βορειοδυτικά από τη Ναύπακτο. Το παλιό όνομα του χωριού ήταν γραμμένο Μακρυνού και έτσι αναφέρεται επίσημα το 1835 στο ΦΕΚ 19Α - 07/12/1835 να προσαρτάται στον τότε δήμο Μακρυνείας. Το 1912 με το ΦΕΚ 261Α - 31/08/1912 ορίστηκε έδρα της ομώνυμης νεοϊδρυθείσας κοινότητας και το 1940 το όνομά της διορθώθηκε σε Μακρινού. Σύμφωνα με το πρόγραμμα Καλλικράτης, μαζί με την Κυψέλη, τους Αγίους Αποστόλους, την Αγία Τριάδα και τον Μεταξά αποτελούν την τοπική κοινότητα Μακρινούς που υπάγεται στη δημοτική ενότητα Μακρύνειας του δήμου Αγρινίου και σύμφωνα με την απογραφή 2011 ως κοινότητα έχει πληθυσμό 307 κατοίκους, ενώ ως οικισμός 131.
Ερρίκος του Ντρε

Βιογραφία

Ήταν ο τρίτος γιος του Ροβέρτου Β΄ κόμη του Ντρε και της Γιολάντας, κόρης του Ραούλ Α΄ κυρίου του Κουσύ. 
Μεγαλύτερα αδέλφια του ήταν ο Ροβέρτος Γ΄ κόμης του Ντρε και ο Πέτρος Α΄, σύζυγος της Αλίκης δούκισσας της Βρετάνης. 
Το 1193 έγινε αρχιεπίσκοπος του Ρενς, διαδεχόμενος τον Γουλιέλμο του Ζουανβίλ. Ήταν δραστήριος στις οικοδομές. Ένα παράθυρο με υαλογράφημα (vitrau) στον καθεδρικό της πόλης τον παριστά όρθιο. Ο τοπικός φόρος του προκάλεσε εξέγερση το 1233. 
Το 1240 απεβίωσε σε ηλικία 47 ετών και τον διαδέχθηκε ο Υβ ντε Σαιν-Μαρτίν.
Νεοκλασικισμός (ζωγραφική)

Στη διαμόρφωση της νεοκλασικής ζωγραφικής μετά την κυριαρχία του πομπώδη και εμφατικού χρακτήρα του Μπαρόκ αλλά και της ελαφρότητας και παραδοξότητας του Ροκοκό συνέβαλε η αναζήτηση ενός προτύπου με τα ιδεώδη της κλασικής Αρχαιότητας που να εμπεριέχουν ανώτερες ηθικές αξίες.
Δημήτριος Πατρινός

Βιογραφία

Γεννήθηκε στην Πάτρα και ήταν μοναχοπαίδι του μεγαλέμπορου και πολιτικού Παναγιώτη Πατρινού και της Μαρίας Ποντίκη. Παππούς του ήταν ο επίσης Δημήτριος, πρόκριτος Πατρών. Είχε εκλεγεί βουλευτής το 1879 και είχε χρηματίσει Α΄ αντιπρόεδρος της Βουλής των Ελλήνων. Ήταν πληρεξούσιος Πατρών στην Β' εθνοσυνέλευση το 1862 και δήμαρχος Πατρέων την τετραετία 1883-1887.
Ανέλαβε τον δήμο με υπέρογκα χρέη ύψους 400.000 δραχμών. Προκήρυξε έρανο για την κατασκευή ανδριάντα του Παλαιών Πατρών Γερμανού ο οποίος στήθηκε στην Πλατεία Υψηλών Αλωνίων. Κατά την θητεία του προκάλεσε πολλές αντιδράσεις για τη επιμονή του να ιδρύσει μυστική αστυνομία του δήμου.
Ήταν παντρεμένος με την κόρη του Υδραίου πρωθυπουργού Δημητρίου Βούλγαρη. Πέθανε το 1903. Η οικία του, δυόροφη, βρισκόταν στην διασταύρωση των οδών Γούναρη και Σωτηριάδου όπου αργότερα κάηκε και καταστράφηκε, για ένα διάστημα φιλοξένησε και το Κακουργιοδικείο Πατρών.
Γιάννης Σαραντίτης

Βιογραφικά Στοιχεία και εκπαίδευση

Γεννήθηκε στη Αθήνα στις 4 Φεβρουαρίου 1972.  Ξεκίνησε τις σπουδές του στο Πανεπιστήμιο του Μπάκιγχαμ και συνέχισε στο Εθνικό και Καποδιστριακό Πανεπιστήμιο Αθηνών. Είναι παντρεμένος με την Μαλβίνα Σαραντίτη και έχει δυο παιδιά.

Επιχειρηματική δράση

Ο Γιάννης Σαραντίτης έχει δραστηριοποιηθεί στο παρελθόν επιχειρηματικά στον τομέα των τηλεπικοινωνιών με την Telenor μέσω κοινοπραξίας στην περιοχή των Βαλκανίων.  
Έχει διατελέσει μέλος του Διοικητικού Συμβουλίου της PROMONTE GSM στη δεκαετία του 1990  και από το 2000-2008 μέλος του Διοικητικού Συμβουλίου της COSMOTE MOBILE TELECOMMUNICATIONS. 
Στον τομέα της κρουαζιέρας υπήρξε μέλος του Διοικητικού Συμβουλίου της Festival Cruises (2000-2004), συμμετείχε μετοχικά στον Τραπεζικό τομέα και ήταν μέλος του Διοικητικού Συμβουλίου της First Business Bank (2001-2007).  
Το 2003 ίδρυσε την Ναυτιλιακή Εταιρεία W MARINE INC  , από το 2004-2017 ήταν Διευθύνων Σύμβουλος της «Σαραντίτης Εταιρία Δικηγόρων» στην οποία σήμερα είναι ο κύριος μέτοχος , ενώ το 2005 ίδρυσε την εταιρεία W Real Estate Investments S.A..

Τιμές και διακρίσεις

Από τον Φεβρουάριο του 2009 είναι επίτιμος Πρόξενος της Νορβηγίας στην Ελλάδα  και έχει παρασημοφορηθεί με τον τίτλο του Ιππότη του Τάγματος Τιμής, Πρώτου Βαθμού.

Φιλανθρωπικές δράσεις

Τον Δεκέμβριο του 2018 υπήρξε ένας εκ των βασικών δωρητών της κατασκευής του νέου γηπέδου της ΑΕΚ «Αγιά Σοφιά».
Βραβεία Γκράμι του 2010

Η 53η ετήσια απονομή των βραβείων Γκράμι έλαβε χώρα στο Στέιπλς Σέντερ του Λος Άντζελες στις 13 Φεβρουαρίου του 2011.  Η Μπάρμπαρα Στρέιζαντ βραβεύτηκε ως πρόσωπο της χρονιάς από το MusiCares  δύο ημέρες πριν την τηλεοπτική απονομή των Grammy. Οι Arcade Fire έγιναν το πρώτο συγκρότημα της ίντι που κέρδισαν το βραβείο για το καλύτερο άλμπουμ της χρονιάς, με το The Suburbs. H Εσπεράντσα Σπάλντινγκ κέρδισε το Γκράμι του πρωτοεμφανιζόμενου καλλιτέχνη. Οι Lady Antebellum απέσπασαν συνολικά 5 βραβεία,  συμπεριλαμβανομένων εκείνων του δίσκου της χρονιάς και καλύτερου τραγουδιού για το «Need You Now». Επίσης, οι Ντέιβιντ Φροστ, Τζον Λέτζεντ, Lady Gaga και Jay-Z κέρδισαν από 3 βραβεία ο καθένας. Τέλος, 2 βραβεία πήραν οι Τζεφ Μπεκ, The Black Keys, Eminem, Χέρμπι Χάνκοκ, Αλίσια Κιζ, The Roots, Κιθ Έρμπαν και BeBe Winans.
Ιωάννης Σακκελίων

Βιογραφία

Γεννήθηκε στη Νάξο τον Απρίλιο του 1815. Ο πατέρας του Κωνσταντίνος ήταν ιερέας και η μητέρα του ονομαζόταν Μαρία. Σχολείο πήγε στην πατρίδα του, και μετά αναχώρησε το 1833 για την Αθήνα, όπου κατατάχτηκε ως εθελοντής στο πρώτο τάγμα της γραμμής. Εκεί έμεινε ως στρατιώτης και δεκανέας μέχρι που αποσπάστηκε στο υπουργείο στρατιωτικών. Εργάστηκε μέχρι το 1839, και παραιτήθηκε για λόγους υγείας. Πήγε στη Κω και εργάστηκε ως γραμματέας του έμπορου και πρόξενου της Ολλανδίας Κωνσταντίνου Ιπποκρατίδη, ο οποίος το 1841 τον παρέλαβε στην Πάτμο. Διορίστηκε προξενικός πράκτορας στη Κω το 1848, και παρέμεινε στην υπηρεσία αυτή μέχρι το 1850. Κλήθηκε και ανέλαβε την σχολαρχία της ελληνικής σχολής στην Πάτμο. Ασχολήθηκε με τη σπουδή των χρυσόβουλων. Το 1883 κλήθηκε στην Αθήνα ως επιμελητής των χειρόγραφων της Εθνικής Βιβλιοθήκης, και από τότε επιδόθηκε στην αναγραφή τους.
Απεβίωσε στις 30 Ιουλίου 1891.
Γκαλάκτικα (τηλεοπτική σειρά)

Γκαλάκτικα (Battlestar Galactica, δίκτυο ABC/NBC Universal Television, 17 Σεπτεμβρίου 1978 – 29 Απριλίου 1979) είναι ο χαρακτηριστικός τίτλος μίας Αμερικανικής τηλεοπτικής σειράς επιστημονικής φαντασίας του Glen A.Larson, αρχικής της σχετικής παραγωγής, που γνώρισε αρκετές περιόδους. Αποτελούνταν από 24 επεισόδια των 45’, ενώ υπήρξαν και δύο μεταγενέστερες εκδοχές της, υπό τους τίτλους Galactica 1980 (10 επεισόδια) και Battlestar Galactica (2004). Οι βασικοί πρωταγωνιστές του α’ κύκλου ήταν οι ηθοποιοί Lorne Greene, Richard Hatch και Dirk Benedict. Η σειρά προβλήθηκε και στην Ελλάδα, με μεγάλη απήχηση. Η σειρά μεταφέρθηκε ακόμη και σε κόμικς τη δεκαετία του 2000.

Υπόθεση και επιρροή

Σε ένα απομακρυσμένο ηλιακό σύστημα («12 Αποικίες του Ανθρώπινου Είδους») μαίνεται επί 1.000 έτη ο πόλεμος των ανθρώπων εναντίον των Cylons («Κύλωνες»), μηχανικών κατασκευασμάτων (ρομπότ) με αναπτυγμένη νόηση. Οι Cylons βρίσκονται κοντά στην τελική επικράτηση, χάρις και στη βοήθεια ενός γήινου προδότη (Count Baltar), ενώ της αντίστασης ηγείται το πλήρωμα ενός διαστημόπλοιου – ναυαρχίδας (Battlestar Galactica) υπό την καθοδήγηση του κυβερνήτη (Adama) και των δύο γιων του (Apollo και Starback), που καθοδηγούν συνολικά 220 γήινα σκάφη προς αναζήτηση ασφαλούς καταφύγιου. Η σειρά συνάντησε την αντίδραση των χωρών του ανατολικού μπλοκ και κυρίως της ΕΣΣΔ, που την κατηγόρησαν για αντί-Κομμουνιστική υστερία, ενώ ο παραγωγός ενσωμάτωσε σε αυτήν, διάφορα στοιχεία της θρησκευτικής παράδοσης των Μορμόνων, καθώς ο ίδιος ήταν μέλος της κοινότητάς τους.
Μητροπολίτης Κιέβου Ονούφριος

Βιογραφία

Γεννήθηκε στις 5 Νοεμβρίου 1944 στην οικογένεια ενός ιερέα, στο χωριό Κορίτνογιε στην επαρχία Βασκοβέτσκι (σημερινή επαρχία Βιζνίτσκι) στην περιφέρεια Τσερνίβτσι.  
Το 1961 αποφοίτησε από το γυμνάσιο. Από το 1962 έως το 1964 σπούδασε στην Τεχνική Σχολή του Τσερνίβτσι, μετά από την οποία εργάστηκε σε κατασκευαστικές οργανώσεις στο Τσερνίβτσι. 
Το 1966 εισήλθε στη Γενική Τεχνική Σχολή του Πανεπιστημίου Τσερνίβτσι και το 1969, μετά το τρίτο έτος, μπήκε στο δεύτερο έτος της Θεολογικής Σχολής της Μόσχας, τη οποία αποφοίτησε το 1972. 
Από το 1970, για 18 χρόνια ήταν μοναχός της Λαύρας του αγ. Σεργίου στη Μόσχα , όπου ταυτόχρονα με τις σπουδές του εκτελούσε και διαφορετικές διακονίες. Έψελνε στη χορωδία, ήταν βοηθός του ηγουμένου της μονής. 
Την 18 Μαρτίου 1971 έγινε μοναχός με το όνομα Ονούφριος προς τιμήν του αγίου Oνουφρίου του Μεγάλου. 
Στις 20 Ιουνίου 1971 χειροτονήθηκε ως ιεροδιάκος και στις 29 Μαΐου 1972 χειροτονήθηκε ως  ιερομόναχος . 
Το 1972 εισήλθε στη Θεολογική Ακαδημία της Μόσχας την οποία αποφοίτησε το 1978 με υποψήφιο πτυχίο θεολογίας, το οποίο απονεμήθηκε για το έργο του με θέμα «Ποιμαντική διακονία του Αγίου Ιώβ, ηγουμένου της Λαύρας του Ποτσάιβ. 
Το 1980 ανέβηκε στην τάξη ηγουμένου. 
Στις 28 Αυγούστου 1984 έγινε πρύτανης της  Εκκλησίας Μεταμορφώσεως του Αγίου Όρους στο χωριό Λουκίνο και στις 28 Ιουνίου 1985 βοηθός του ηγουμένου της Αγίας του Σεργίου Λαύρας. 
Στα Χριστούγεννα του 1986, ανέβηκε στην τάξη του αρχιμανδρίτη. 
Από τις 20 Ιουλίου 1988 έως το Νοέμβριο του 1990 - ηγούμενος της Λαύρας του Ποτσάιβ

Αρχιερέας

Με το διάταγμα της Ιεράς Συνόδου της Ουκρανικής Ορθόδοξης Εκκλησίας της 24ης Νοεμβρίου 1990, ήταν αποφασισμένος να είναι επίσκοπος Chernivtsi και Bukovinsky . Ο διορισμός του έγινε στις 8 Δεκεμβρίου 1990. Στις 9 Δεκεμβρίου 1990, στον Καθεδρικό Ναό του αγίου Βολοντίμιρ του Κιέβου, έγινε η χειροτονία του ως μητροπολίτη της Ιεράς μητροπόλεος Chernivtsi και Bukovinα.

Προκαθήμενος της Ουκρανικής Ορθόδοξης Εκκλησίας

Στις 13 Αυγούστου 2014 εκλέχτηκε νέος Προκαθήμενος της Ορθόδοξης Εκκλησίας της Ουκρανίας με βάση τα αποτελέσματα μυστικής ψηφοφορίας. Την ίδια ημέρα, ο Πατριάρχης Μόσχας Κύριλλος ενέκρινε την απόφαση της Ιεράς Συνόδου των Επισκόπων της Ουκρανικής Ορθόδοξης Εκκλησίας και διδάσκει στον Μητροπολίτη Ονούφριο την πατριαρχική ευλογία για να είναι Προκαθήμενος της Ορθόδοξης Εκκλησίας της Ουκρανίας. Στις 17 Αυγούστου 2014 ενθρονίστηκε στην  Λαύρα των σπηλαίων. 
Υποστηρίζει την ενότητα της κανονικής Ουκρανικής Ορθόδοξης Εκκλησίας. Είναι κατά της εκκλησίας που δημιούργησε το Πατριαρχείο Κωνσταντινούπολης με την ενεργό συμμετοχή του Πέτρο Πόροσενκο.
Ο Μητροπολίτης Ονουφριος πραγματοποιεί κάθε χρόνο προσκύνημα στο Άγιο Όρος.
Ομιλεί Ουκρανικά, Ρώσικα, Αγγλικά, Ρουμανικά και Ελληνικά.
Τρεις Πύργοι του Αγίου Μαρίνου

Οι Τρεις Πύργοι του Αγίου Μαρίνου είναι μια σειρά πύργων οι οποίοι βρίσκονται στον Άγιο Μαρίνο. Βρίσκονται επί των τριών κορυφών του Μόντε Τιτάνο στην πρωτεύουσα, η οποία επίσης φέρει την ονομασία του Αγίου Μαρίνου, ενώ αναπαριστώνται τόσο επάνω στην εθνική σημαία όσο και στο εθνόσημο. Ο Άγιος Μαρίνος έχει, επίσης, ένα τοπικό γλυκό το οποίο λέγεται La Torta Di Tre Monti (Κέικ των Τριών Βουνών/Πύργων), ενώ αποτελεί και χαρακτηριστικό στοιχείο της περιοχής, με το περιεχόμενό του να είναι βάση βάφλας με επικάλυψη σοκολάτας.

Πρώτος Πύργος

Ο Γκουαΐτα είναι ο παλαιότερος σε ηλικία των τριών πύργων, καθώς και ο πλέον γνωστός. Κατασκευάστηκε κατά τον 11ο αιώνα, ενώ για σύντομο διάστημα χρησίμευσε ως φυλακή.

Δεύτερος Πύργος

Ο Τσέστα βρίσκεται στην υψηλότερη των κορυφών του Μόντε Τιτάνο. Ένα μουσείο προς τιμή του Αγίου Μαρίνου, το οποίο εγκαινιάστηκε το 1956, βρίσκεται εντός αυτού του πύργου. Κατασκευάστηκε κατά τον 13ο αιώνα.

Τρίτος Πύργος

Ο Μοντάλε βρίσκεται στην χαμηλότερη των κορυφών του Μόντε Τιτάνο. Σε αντίθεση με τους υπόλοιπους πύργους, ο συγκεκριμένος δεν είναι επισκέψιμος. Κατασκευάστηκε κατά τον 14ο αιώνα.
Σπάχιτσι (Μπίχατς)

Γεωγραφία

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!

Ιστορία

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!
Όμπλαστ Μπίχατς

Η περιφέρεια Μπίχατς (κροατικά : Bišćanska oblast, σερβικά : Бихаћка област) ήταν διοικητική περιφέρεια του Βασιλείου Σέρβων, Κροατών και Σλοβένων από το 1922 έως το 1929. Δημιουργήθηκε με το Σύνταγμα Βιντοβντάνσκι του 1921 κι την διοικητική διαίρεση που εφαρμόστηκε από τις 26 Απριλίου 1922 καταργώντας τις επαρχίες.Διοικητικό της κέντρο ήταν η πόλη Μπίχατς.